b'\n_START_ARTICLE_\nChristian Ruuttu\n_START_SECTION_\nJuniorivuodet ja SM-liiga\n_START_PARAGRAPH_\nRuuttu muutti jo pikkupoikana is\xc3\xa4ns\xc3\xa4 ty\xc3\xb6n per\xc3\xa4ss\xc3\xa4 Poriin ja pelasi koko junioriuransa vaihto-oppilasvuotta lukuun ottamatta Porin \xc3\x84ssiss\xc3\xa4._NEWLINE_Ruutun ura alkoi \xc3\x84ssiss\xc3\xa4 SM-liigassa 1982. H\xc3\xa4nest\xc3\xa4 tuli Veli-Pekka Ketolan "manttellinperij\xc3\xa4" joukkueen ykk\xc3\xb6skent\xc3\xa4llisen keskushy\xc3\xb6kk\xc3\xa4\xc3\xa4j\xc3\xa4n\xc3\xa4. Laitahy\xc3\xb6kk\xc3\xa4\xc3\xa4jin\xc3\xa4\xc3\xa4n h\xc3\xa4nell\xc3\xa4 oli yleens\xc3\xa4 Arto Javanainen ja Kari Makkonen. \xc3\x84ssiss\xc3\xa4 h\xc3\xa4n pelasi kaudet 1982\xe2\x80\x931985 ja teki 105 ottelussa 47 maalia._NEWLINE_Kauden 1985\xe2\x80\x931986 Ruuttu kiekkoili HIFK:ssa. H\xc3\xa4net valittiin tuona kautena SM-liigan All Stars -hy\xc3\xb6kk\xc3\xa4\xc3\xa4j\xc3\xa4ksi, ja siirtyi seuraavaksi kaudeksi NHL:\xc3\xa4\xc3\xa4n.\n_START_SECTION_\nNHL\n_START_PARAGRAPH_\nNHL-seura Buffalo Sabres varasi Ruutun seitsem\xc3\xa4nnell\xc3\xa4 kierroksella numerolla 134 vuoden 1983 varaustilaisuudessa. Ruuttu pelasi Buffalossa kaudet 1986\xe2\x80\x931992._NEWLINE_Nuori suomalainen sai "myllytt\xc3\xa4j\xc3\xa4n\xc3\xa4" tunnetun kookkaan laitahy\xc3\xb6kk\xc3\xa4\xc3\xa4j\xc3\xa4n Mike Folignon heti ketjukaverikseen, kun NHL-ura oli aluillaan Buffalo Sabresissa vuonna 1986. "Rymin\xc3\xa4pelist\xc3\xa4" tunnettu nuori joukkue koki valmentajavaihdoksia, mutta kasvoi kuitenkin nopeasti liigan h\xc3\xa4nt\xc3\xa4p\xc3\xa4\xc3\xa4n joukosta yhdeksi NHL:n k\xc3\xa4rkiryhmist\xc3\xa4._NEWLINE_Kes\xc3\xa4ll\xc3\xa4 1992 Ruuttu myytiin Winnipeg Jetsin kautta Chicago Blackhawksiin, jossa h\xc3\xa4n pelasi kaudet 1992\xe2\x80\x931994. Buffalo vaihtoi Ruutun Winnipegin Stephane Beauregardiin 15. kes\xc3\xa4kuuta. Winnipeg puolestaan vaihtoi Ruutun uudestaan Beauregardiin 10. elokuuta Chicagosta, joka oli vaihtanut Dominik Ha\xc5\xa1ekin Beauregardiin ja varausoikeuteen kolme p\xc3\xa4iv\xc3\xa4\xc3\xa4 aikaisemmin. Kauppojen lopputuloksena Chicago sai Ruutun ja nelj\xc3\xa4nnen kierroksen varausoikeuden, Buffalo Ha\xc5\xa1ekin ja Winnipeg ei mit\xc3\xa4\xc3\xa4n. Ruuttu pelasi HIFK:ssa kaudella 1994\xe2\x80\x931995 NHL:n ty\xc3\xb6sulun ajan. Ruutun NHL-ura p\xc3\xa4\xc3\xa4ttyi kauteen 1994\xe2\x80\x931995 Vancouver Canucksissa, jonne h\xc3\xa4n siirtyi kesken kauden Chicago Blackhawksista. NHL:ss\xc3\xa4 h\xc3\xa4n pelasi yhteens\xc3\xa4 621 ottelua, joissa teki 134 maalia ja antoi 298 sy\xc3\xb6tt\xc3\xb6\xc3\xa4.\n_START_SECTION_\nRuotsi ja Sveitsi\n_START_PARAGRAPH_\nNHL-uran j\xc3\xa4lkeen Ruuttu pelasi Ruotsin Elitserienin V\xc3\xa4stra Fr\xc3\xb6lundassa joukkueensa kapteenina 1995\xe2\x80\x931996 (32 ottelua, 13 maalia ja 25 sy\xc3\xb6tt\xc3\xb6\xc3\xa4) sek\xc3\xa4 Grasshoppersissa Sveitsin B-liigassa kaudella 1996\xe2\x80\x931997 (42 ottelua, 31 maalia ja 40 sy\xc3\xb6tt\xc3\xb6\xc3\xa4).\n_START_SECTION_\nPaluu Suomeen\n_START_PARAGRAPH_\nRuuttu palasi Suomeen kaudeksi 1997\xe2\x80\x931998, jolloin h\xc3\xa4n voitti Suomen mestaruuden HIFK:ssa._NEWLINE_Ruutun ura p\xc3\xa4\xc3\xa4ttyi 1998\xe2\x80\x931999 kauteen Espoo Bluesissa, jossa h\xc3\xa4n teki 45 ottelussa tehot 11+28=39.\n_START_SECTION_\nMaajoukkueura\n_START_PARAGRAPH_\nChristian Ruutulla on tilill\xc3\xa4\xc3\xa4n kaikkiaan 136 A-maaottelua ja 20 nuorten maaottelua. H\xc3\xa4n voitti Suomen j\xc3\xa4\xc3\xa4kiekkomaajoukkueessa kaksi MM-hopeaa vuosina 1992 sek\xc3\xa4 1994 ja yhden Kanada-cupin pronssin.\n_START_SECTION_\nMuuta\n_START_PARAGRAPH_\nRuutun poika Alexander Ruuttu, on my\xc3\xb6s j\xc3\xa4\xc3\xa4kiekkoilija. H\xc3\xa4nen nykyinen seuransa on KalPa. Christianin is\xc3\xa4 Kalevi Ruuttu, loi pitk\xc3\xa4n uran j\xc3\xa4\xc3\xa4palloerotuomarina, ja isois\xc3\xa4 Lauri Ruuttu pelasi j\xc3\xa4\xc3\xa4palloa Viipurin Susissa ja Helsingin Jalkapalloklubissa.'